Jong man op Vrystaat-plaas doodgeskiet | Maroela Media
Kyle Stols, die voorman van Hatari Big Game Safaris, is Sondag deur 'n onbekende aantal verdagtes doodgeskiet. Konst. Mosili Ntsika, woordvoerder van die polisie, het aan Maroela Media bevestig Stols se liggaam is met 'n skietwond in sy bors aangetref. Sy vuurwapen het by hom gelê.
Ntsika het gesê die presiese gebeure rondom Stols se dood is nog nie duidelik nie. Forensiese kenners van Pretoria is vanoggend na die plaas om verder ondersoek in te stel.
Marius Müller, nasionale operasionele koördineerder van AfriForum, het aan Maroela Media gesê daar word vermoed dat 'n alarm op die plaas afgegaan en Stols gaan ondersoek instel het. Hy is toe geskiet. Müller het gesê dit lyk nie in dié stadium of iets op die plaas gesteel is nie, maar dit moet nog deur die polisie bevestig word.
Verskeie mense het boodskappe van medelye en huldeblyke aan Stols op sosiale media gedeel. "Kyle, jy was altyd die vriendelikheid vanself [en] jy het jou 110% in die lewe gegee! Jy't altyd meer gedoen as wat van jou verwag word! Jy was 'n yster met 'n groot hart!" het Dassie van der Poel geskryf.
Helene-Mari de Jager het geskryf dit was 'n voorreg om Stols te kon ken. "Jy was so 'n goeie mens met so 'n mooi oop hart. Jy kon nooit iets sleg sê van enigiemand nie. Kyle, jy sal vir ewig in ons harte wees!"
Ntsika het gesê 'n saak van moord word ondersoek.
Twee plaas aanvalle en twee gedood vir die naweek.
Ek is geskok die dodetal styg net van onskuldige mense wat elke dag vermoor word WAAR GAN DIT EIENDIG AS DIT SO AANGAN???????
RUS IN VREDE KYLE!
Wanneer gaan iemand ingryp en se genoeg is not genoeg!!! Wanneer gaan die bloed van ons boere, hul gesinne of werkers 'n smeemiddel wees vir ander om daadwerklik in te gryp en op te tree?
Mag God die Stols familie en Kyle se vriende en geliefdes krag gee om voort te kan gaan sonder hom. Hy sal nooit vergeet word nie.